joelniklaus/EU_Wikipedias huggingface dataset:
Εκστρατεία

Γενικά με τον όρο Εκστρατεία χαρακτηρίζεται το σύνολο, μεγάλης σχετικής κλίμακας, στρατιωτικών επιχειρήσεων που αποσκοπούν σε συγκεκριμένο σκοπό, με επιθετικό συνήθως χαρακτήρα και η επίτευξη του οποίου προϋποθέτει μετακίνηση στρατιωτικών δυνάμεων. Στους στρατιωτικούς κυρίως κύκλους ο όρος εκστρατεία χρησιμοποιείται πολλές φορές με την έννοια αυτή του πολέμου, χωρίς βέβαια αυτό να είναι και πάντοτε ορθό, διότι ένας πόλεμος μπορεί να περιλαμβάνει περισσότερες εκστρατείες ή το αντίθετο μια εκστρατεία πολλούς πολέμους π.χ. Περσικοί πόλεμοι, Ναπολεόντειοι πόλεμοι, αμφότεροι με πολλές εκστρατείες, ή όπως η Μικρασιατική εκστρατεία με επιμέρους πολέμους κ.λπ.

Ειδικότερα ο όρος εκστρατεία σημαίνει την εκτός των ορίων της Χώρας και μάλιστα μακράν των συνόρων της, μετακίνηση στρατιωτικών δυνάμεων προς κατάκτηση ή και προς διεξαγωγή αμυντικού χαρακτήρα στρατιωτικών επιχειρήσεων σε ξένη περιοχή. Στην παγκόσμια ιστορία αναφέρονται πολλές και μεγάλες εκστρατείες όπως η Αργοναυτική εκστρατεία (στην Ελληνική Μυθολογία), ή των Περσών κατά των Ελλήνων, του Μ. Αλεξάνδρου στην Ανατολή και αργότερα των Ρωμαίων, των Βυζαντινών Αυτοκρατόρων κ,λπ.
Στην πιο πρόσφατη ιστορία σημαντικές ήταν οι εκστρατείες των συμμάχων στη Β. Αφρική, στη Σικελία και Ιταλία με αποκορύφωμα την απόβαση στη Νορμανδία, ή και των Γερμανών στη Νορβηγία, στον Β' Παγκόσμιο Πόλεμο, καθώς και της Κορέας και του Περσικού τελευταία.

Εκφράσεις 

Σήμερα ο στρατιωτικός αυτός όρος έχει περάσει και σε γενικότερη ειρηνική χρήση με περισσότερο κοινωνιολογικό χαρακτήρα προκειμένου να χαρακτηρισθεί οποιαδήποτε οργανωμένη κίνηση π.χ. κοινωνικού, πολιτιστικού, εθνικού, θρησκευτικού, αλλά και προπαγανδιστικού χώρου και περιεχομένου.

Πηγές 
 "Νεώτερον Εγκυκλοπαιδικόν Λεξικόν Ηλίου" τ.6ος, σ.493

Πόλεμος
Εκφράσεις
Σάββας Χιονίδης

Ο Σάββας Χιονίδης (11 Οκτωβρίου 1959) είναι Έλληνας πολιτικός, βουλευτής Πιερίας της Νέας Δημοκρατίας και πρώην δήμαρχος της Κατερίνης. Επανεξελέγη δήμαρχος και για τον νέο δήμο Κατερίνης (από την 1-1-2011), ο οποίος συστάθηκε με το Πρόγραμμα Καλλικράτης. Στις εκλογές του 2014 επανεξελέγη Δήμαρχος με ποσοστό 50,5% από τον πρώτο γύρο με την υποστήριξη της Νέας Δημοκρατίας. Με θητεία 12 ετών, είναι ο μακροβιότερος δήμαρχος στην ιστορία της πόλης, καθώς κατέρριψε (Αύγουστος 2018) το σχετικό ρεκόρ του Σίμου Χαραλαμπίδη, ο οποίος είχε παραμείνει δήμαρχος από τον Μάιο του 1975 ως τις 31 Δεκεμβρίου 1986, σε μία θητεία 11 ετών και 7 μηνών.

Βιογραφία 
Γεννήθηκε στις 11 Οκτωβρίου 1959 στην Κατερίνη. Σπούδασε στην Πολυτεχνική Σχολή του Δημοκρίτειου Πανεπιστημίου Θράκης, στο Τμήμα Πολιτικών Μηχανικών. Στη διάρκεια των γυμνασιακών και των φοιτητικών χρόνων έλαβε μέρος στην ομάδα πετοσφαίρισης και Στίβου του Αρχελάου Κατερίνης, καθώς επίσης και στο χορευτικό τμήμα της Εστίας Πιερίδων Μουσών Κατερίνης. 

Εργάζεται ως Πολιτικός Μηχανικός και το 1990 ίδρυσε ξενοδοχειακή μονάδα στην Ολυμπιακή Ακτή. Είναι μέλος της Νομαρχιακής Επιτροπής Τουριστικής Προβολής Πιερίας, από την ίδρυσή της έως και σήμερα. Χαρακτηριστικότερο έργο του η αποζημίωση των τουριστικών καταλυμάτων του νομού Πιερίας λόγω των ζημιών από τον πόλεμο του Κοσσυφοπεδίου ύψους 3 δισ. δρχ, ως κύριος εισηγητής στο ΥΠΕΘΟ και ΕΟΜΜΕΧ από την Πιερία.

Δήμαρχος 
Εξελέγη Δήμαρχος Κατερίνης με 50,35% (με την υποστήριξη της ΝΔ) το 2006 και ανέλαβε καθήκοντα την 1η Ιανουαρίου 2007. Με την σύσταση του Δήμου Κατερίνης, κέρδισε τις δημοτικές εκλογές που διεξήχθησαν στις 7 Νοεμβρίου 2010 και εξελέγη ξανά δήμαρχος, ως ανεξάρτητος αυτήν τη φορά με τον συνδυασμό Πολίτες σε Δράση, με ποσοστό 54,11% έναντι 29,29% για τον υποψήφιο του ΠΑΣΟΚ, Νίκο Μηλιώτη.

Έπειτα από τη διεξαγωγή του πρώτου γύρου των δημοτικών εκλογών το 2014, ο Χιονίδης επανεξελέγη Δήμαρχος με 50,50%, επικρατώντας του Χρήστου Γιαννούλη (27,36%), ο οποίος υποστηρίχθηκε από τον ΣΥΡΙΖΑ.

Στις 2 Ιουνίου 2019, στον β’ γύρο των δημοτικών εκλογών ο Χιονίδης έχασε από τον Κώστα Κουκοδήμο με 45,56 % έναντι 54,44%. 

Είναι παντρεμένος με την Τζούλη Γιαμούζη, και είναι πατέρας τριών παιδιών.

Βουλευτής
Στις Ελληνικές βουλευτικές εκλογές 2019 εξελέγη για πρώτη φορά Βουλευτής με το κόμμα της Νέας Δημοκρατίας με 10.166 σταυρούς.

Σύνδεσμοι 
Βιογραφία

Παραπομπές 

Δήμαρχοι Κατερίνης
Χιονιδης
Χιονιδης
Θαλάσσια διαστρωμάτωση

Ο όρος Θαλάσσια διαστρωμάτωση ή, εκ της επιχειρούμενης μεταγλώττισης του αγγλικού όρου (sea zonation), Θαλάσσια ζώνωση  είναι ένας σχετικά σύγχρονος όρος στην Υδροβιολογία και Ωκεανογραφία. Με τον όρο αυτό χαρακτηρίζεται η βυθομετρική διαίρεση ενός ωκεανού, θάλασσας ή λίμνης σε παράλληλες μεταξύ τους ζώνες από την επιφάνεια μέχρι του βυθού. Έτσι σε μια κάθετη νοητή τομή του υγρού στοιχείου στους παραπάνω χώρους διακρίνονται  οι παρακάτω πέντε βυθομετρικές ζώνες:

1. Επιπελαγική ζώνη: Αρχίζει από την επιφάνεια μέχρι βάθους 200 μέτρων, λέγεται και ζώνη φωτός.
2. Μεσοπελαγική ζώνη: Αρχίζει από τα 201 μ. και φθάνει σε βάθος τα 1.000 μέτρα. Το ανώτερο μέρος της, έως τα 500 μέτρα, λέγεται και ζώνη του λυκόφωτος. Μετά επικρατεί αιώνιο σκοτάδι.
3. Βαθυπελαγική ζώνη ή Ζώνη του μεσονυκτίου: Αρχίζει από τα 1.001 μ. και φθάνει σε βάθος τα 4.000 μέτρα, λέγεται επίσης και ζώνη βαθιάς θάλασσας. Υπόψη ότι το βάθος των 3.800 μ. θεωρείται το μέσο βάθος του συνολικού παγκόσμιου ωκεανού.
4. Αβυσσοπελαγική ζώνη ή Αβυσσαία ζώνη: Αρχίζει ουσιαστικά από το βάθος των 3.801 μ. (αντί 4.001 μ.) και φθάνει σε βάθος 6.000 μ. Η ονομασία της προέρχεται από την ελληνική λέξη άβυσσος, και
5. Πλουτώνια ζώνη ή Ζώνη του Άδη: Αρχίζει από βάθος 6.001 μ. και θεωρητικά καταλήγει σε βάθος 11.000 μέτρα, δηλαδή το μέγιστο του παγκόσμιου ωκεανού. Η τελευταία αυτή ζώνη, σε αντίθεση με τις προηγούμενες, στις παραστατικές απεικονίσεις (άξονα καθέτων) παρουσιάζει καμπύλη σχεδόν κάθετη.

Οι παραπάνω διαστρωματώσεις είναι οι πλέον σύγχρονες στις οποίες έχουν καταλήξει βιολόγοι και κυρίως ωκεανολόγοι ερευνητές, εκ του γεγονότος ότι κάθε διαστρωμάτωση αποτελεί ιδιαίτερο βιότοπο του πλαγκτού, νηκτού και βένθους.

Ωκεανογραφία
Υδρόβια Οικολογία
Υδροβιολογία
Λιμνολογία
Οι Μικρομεσαίοι

Οι Μικρομεσαίοι είναι μια τηλεοπτική σειρά του Γιάννη Δαλιανίδη που προβλήθηκε την περίοδο 1992-1993 και αναφερόταν στην ελληνική καθημερινότητα της εποχής, με πρωταγωνιστές σύγχρονους νεοέλληνες μικρομεσαίους. Όπως και Το ρετιρέ, το οποίο και αντικατάστησε, έτσι και αυτή η σειρά παίχτηκε σε τακτικές επαναπροβολές, κυρίως τους καλοκαιρινούς μήνες, ενώ οι καταστάσεις που πραγματεύεται έχουν χαρακτήρα ηθογραφικό και κοινωνικής σάτιρας.

Υπόθεση
Η σειρά έχει δύο κεντρικούς χαρακτήρες. Ο ένας είναι η Μάρθα Φασιανού (Μάρθα Καραγιάννη), μια γυναίκα που μετά από δύο αποτυχημένους γάμους έχει αποφασίσει να μην ξαναπαντρευτεί. Ο άλλος ο Παύλος Πετρίδης (Παύλος Ευαγγελόπουλος) που είναι παντρεμένος με την Ελένη (Έλενα Τσαβαλιά) μαζί με το σόι του την αδελφή του την Μπέτυ (Νατάσσα Μανίσαλη) που είναι χωρισμένη, την καταπιεστική μητέρα του την Αφροδίτη (Τζέσσυ Παπουτσή) και την πεθερά του την Ζωρζέτ (Νεφέλη Ορφανού) που πρόσφατα γνώρισε τον Ανδρέα Χασιώτη και σκέφτονται να παντρευτούν. Όλοι αυτοί οι χαρακτήρες συνθέτουν μία σειρά χιουμοριστικών καταστάσεων και παρεξηγήσεων που σκιαγραφούν τμήμα της ελληνικής καθημερινότητας. Η σειρά ολοκληρώθηκε σε 40 επεισόδια.

Διανομή

Εξωτερικοί σύνδεσμοι

Μικρομεσαιοι
Ελληνικές κωμικές τηλεοπτικές σειρές
Βούνος

Στην ελληνική μυθολογία ο Βούνος ήταν Κορίνθιος ήρωας, γιος του θεού Ερμή και της Αλκιδάμειας. Στον Βούνο άφησε κατά την παράδοση ως παρακαταθήκη ο Αιήτης την Εφυραία γη ή την Κόρινθο, όταν ανεχώρησε για την Κολχίδα. Του έθεσε τον όρο να την επιστρέψει είτε σε αυτόν όταν γυρίσει, είτε σε κάποιον από τους απογόνους του (Σχολ.Πινδ.Ολυμπ. ΙΓ΄ 74). Ο Βούνος φύλαξε την πόλη μέχρι τον θάνατό του, οπότε τη θέση του πήρε ο Επειός από τη Σικυώνα.

Ο Βούνος είχε ιδρύσει στον δρόμο προς τον Ακροκόρινθο ένα ιερό της θεάς Ήρας, το ιερό αυτό, της «Βουναίας Ήρας», αναφέρεται από τον Παυσανία (Β, 4, 7). Φαίνεται όμως ότι το πρόσωπο Βούνος είναι ένας ετυμολογικός μύθος από τη λέξη βουνό = ύψωμα. Δεν πρέπει να συγχέεται με τον Βουνέα.

Βουνος
Γιάννης Ξανθόπουλος (ποδοσφαιριστής)

Ο Γιάννης Ξανθόπουλος (23 Ιουνίου 1967) είναι Έλληνας παλαίμαχος ποδοσφαιριστής.

Βιογραφικά στοιχεία 
Γεννήθηκε και μεγάλωσε στην Δράμα και ξεκίνησε την ποδοσφαιρική του καριέρα από την ιστορική ομάδα της γενέτειρας του Δόξα Δράμας, όπου έπαιξε από πολύ νεαρή ηλικία στην Α΄Εθνική έως και το καλοκαίρι του 1990, οπότε μεταγράφηκε στον Ιωνικό Νίκαιας. Αποτελεί έναν από τους πλέον αναγνωρίσιμους παίκτες του πειραιώτικου συλλόγου, με πολυετή επιτυχημένη παρουσία. Αγωνιζόταν στην άμυνα φορώντας το νούμερο 5 και φημιζόταν για το πάθος και την αγωνιστικότητά του. Αγαπήθηκε από τους φίλους της ομάδας για την πολυετή προσφορά του στο σύλλογο.

Συμμετείχε στις μεγαλύτερες επιτυχίες της ομάδας του Ιωνικού, με την συμμετοχή της ομάδας στα πανευρωπαϊκά πρωταθλήματα το 1999 και με την συμμετοχή στον τελικό του Κυπέλλου Ελλάδος του 2000. Έκλεισε την ποδοσφαιρική του καριέρα του στην ομάδα της Νίκαιας το 2004 και ανέλαβε τη θέση του γενικού διευθυντή της ΠΑΕ. Αργότερα ασχολήθηκε με το μάνατζμεντ ποδοσφαιριστών όπως ο Γκάμπριελ.

Παραπομπές και υποσημειώσεις

Έλληνες ποδοσφαιριστές
Αμυντικοί ποδοσφαιριστές
Ποδοσφαιριστές Ιωνικού Νίκαιας
Ποδόσφαιρο-επέκταση
Νομισματολογία

Η Νομισματολογία είναι το γνωστικό πεδίο το οποίο έχει ως αντικείμενο τα νομίσματα και τα μετάλλια. Ερευνά και καταγράφει την ιστορία των νομισμάτων αλλά ταυτόχρονα αποκομίζει από αυτά αρχαιολογικές και ιστορικές πληροφορίες για την περίοδο που ήταν σε χρήση. Αν και  αποτελεί έναν σημαντικό κλάδο της αρχαιολογίας, ως αντικείμενό της όμως έχει τα νομίσματα όλων των περιόδων, από τις πρώτες εκδόσεις έως και τα σύγχρονα. Η νομισματολογία αναφέρεται συχνά και ως νομισματική.

Η έρευνα της νομισματολογίας εστιάζεται σε οτιδήποτε αφορά τα νομίσματα όπως το υλικό κατασκευής, οι διαστάσεις και το βάρος, η  αναγραφόμενη ή η ανταλλακτική αξία, η φερόμενη εικόνα ή επιγραφή, το καλλιτεχνικό ύφος, η χρονολογία έκδοσης  αλλά και η διάρκεια χρήσης, η γεωγραφική εξάπλωση κτλ. και τα οποία είναι πηγές πληροφοριών για την ιστορία τους που είναι ταυτόχρονα αναπόσπαστο τμήμα της ιστορίας τόσο αυτών που το εξέδωσαν όσο και αυτών που το χρησιμοποιούσαν. 

Είναι γνωστό ότι οι Ρωμαίοι αυτοκράτορες Αύγουστος και Ιούλιος συνέλεξαν ελληνικά νομίσματα. Άλλοι σημαντικοί συλλέκτες νομισμάτων ήταν ο πάπας Βονιφάτιος ο VIII, ο Αυτοκράτορας Μαξιμιλιανός Β' της Αγίας Ρωμαϊκής Αυτοκρατορίας και ο Λουδοβίκος ΙΔ΄ της Γαλλίας.

Διάκριση 
Η Νομισματολογία ανάλογα με το είδος των νομισμάτων που εξετάζει και μελετά διακρίνεται κατά ιστορική περίοδο σε:
 "Αρχαία νομισματική": που εξετάζει και μελετά αρχαία νομίσματα
 "Μεσαιωνική νομισματική": που εξετάζει νομίσματα που ανάγονται στο μεσαίωνα
 "Νεότερη νομισματική"*: που εξετάζει νεότερα νομίσματα μέχρι σύγχρονα και
 "Νομισματική νομισματομόρφων μνημείων": (που αφορά όλες τις περιόδους).
(*) Κατ΄ άλλους η διάκριση είναι μόνο σε αρχαία και νεότερη στην οποία περιλαμβάνονται της βυζαντινής και μεσαιωνικής περιόδου νομίσματα.

Βοηθητικές επιστήμες της ιστορίας
Μπάμπης Σταυρόπουλος

Ο Μπάμπης Σταυρόπουλος (γεννημένος στις 23 Ιουνίου 1947) είναι παλαίμαχος Έλληνας διεθνής επιθετικός ποδοσφαιριστής, που αγωνίσθηκε επαγγελματικά στις ομάδες του Α.Ο. Αιγάλεω και του Ολυμπιακού.

Καριέρα 
Πρώτη ομάδα του ήταν το ανεξάρτητο σωματείο της Ολυμπιάδας Αιγάλεω (που αργότερα μετονομάστηκε σε "Ορφέας Αιγάλεω"), από την οποία μετεγγράφηκε στο Αιγάλεω το καλοκαίρι του 1967. Πραγματοποίησε το ντεμπούτο του στην Α' Εθνική την πρώτη αγωνιστική της περιόδου 1967-68, σε αγώνα εναντίον του ΠΑΟΚ.

Έως και τη σεζόν 1972-73, που υπέγραψε στον Ολυμπιακό Πειραιώς, είχε συμμετάσχει σε 176 αγώνες πρωταθλήματος, επιτυγχάνοντας και 42 γκολ. Ως ποδοσφαιριστής του Ολυμπιακού έπαιξε για πέντε περιόδους (έως και τη σεζόν 1977-78).

Το 1978-79 επέστρεψε στο Αιγάλεω, ενώ το 1979-80 έπαιξε με το "Σίτι" στη Β' Εθνική και το 1980-81 ήταν παίκτης-βοηθός του Ανδρέα Σταματιάδη στην Αθηναϊκή ομάδα.

Προπονητική καριέρα 
Ο Μπάμπης Σταυρόπουλος τις περιόδους 1981-82 και 1982-83 ήταν παίκτης-προπονητής στην ομάδα της Χίου και έκτοτε έχει αναλάβει το πόστο του προπονητή σε αρκετές ομάδες μεταξύ των οποίων και το Αιγάλεω (1985 και 1996). Επίσης εργάστηκε στον Ολυμπιακό Κεφαλλονιάς, τον Α.Ο. Κολωνού, τον Ήφαιστο Περιστερίου κ.α.

Διεθνείς συμμετοχές 
Ο Μπάμπης Σταυρόπουλος έχει χρηστεί 4 φορές διεθνής με την Εθνική ομάδα ποδοσφαίρου της Ελλάδος.

Αγωνίστηκε με την Εθνική Νέων στο αντίστοιχο Ευρωπαϊκό πρωτάθλημα Νέων του 1968, ενώ μόλις ένα χρόνο αργότερα κατέκτησε (1969) με την Εθνική Ενόπλων το Παγκόσμιο Κύπελλο Ποδοσφαίρου Ενόπλων (Σ.Ι.Σ.Μ.)

Τίτλοι 
 2 Πρωταθλήματα Ελλάδος: 1974, 1975
 1 Κύπελλο Ελλάδος: 1975
 1 Παγκόσμιο Κύπελλο Ποδοσφαίρου Ενόπλων: 1969

Πηγές 

 "50 Χρόνια Αιγάλεω"-Νίκος Δημ. Νικολαΐδης (1998)
 Το προφίλ του Μπάμπη Σταυρόπουλου στο transfermarkt

Παραπομπές 

Σταυρόπουλος Μπάμπης
Ποδοσφαιριστές Εθνικής Ελλάδας Κ19
Σταυρόπουλος Μπάμπης
Σταυρόπουλος Μπαμπης
Σταυρόπουλος Μπάμπης
Σταυρόπουλος Μπάμπης
Σταυροπουλος Μπαμπης
Εθνικό Πάρκο Νιοκόλο-Κόμπα

Το Εθνικό Πάρκο Νιοκόλο-Κόμπα (γαλλικά: Parc national du Niokolo-Koba) βρίσκεται στην νοτιοανατολική Σενεγάλη, στα σύνορα με την Γουινέα. Χαρακτηρίστηκε Μνημείο Παγκόσμιας Κληρονομιάς από την UNESCO το 1981.

Ο Ποταμός Γκάμπια ρέει το πάρκο, το οποίο είναι γνωστό για την άγρια πανίδα του, που περιλαμβάνει εκτός των άλλων ελέφαντες, ιπποπόταμους, λεοπαρδάλεις, λιοντάρια, μπαμπουΐνους, χιμπατζίδες και Αντιλόπες.

Δείτε επίσης 
 Ο κατάλογος με τα Μνημεία Παγκόσμιας Κληρονομιάς της UNESCO

Εξωτερικοί σύνδεσμοι 
 Το Εθνικό Πάρκο Νιοκόλο-Κόμπα στην επίσημη ιστοσελίδα της UNESCO
 Σελίδα για το Εθνικό Πάρκο Νιοκόλο-Κόμπα
 Το Εθνικό Πάρκο Νιοκόλο-Κόμπα στο worldheritagesite.org

Μνημεία Παγκόσμιας Κληρονομιάς
Γεωγραφία της Σενεγάλης
Νιοκολο-Κομπα
Μνημεία Παγκόσμιας Κληρονομιάς σε κίνδυνο
Εθνικό Πάρκο Όρους Ρουενζόρι

Το Εθνικό Πάρκο Όρους Ρουενζόρι (αγγλικά: Ruwenzori Mountains National Park) βρίσκεται στο Όρος Ρουενζόρι της Ουγκάντα. Καταλαμβάνει έκταση περίπου 1000 τ.χλμ., μέσα στην οποία υπάρχουν πολυάριθμοι καταρράκτες, λίμνες, παγετώνες και το τρίτο ψηλότερο βουνό της Αφρικής, το Όρος Στάνλεϊ. Η δεύτερη ψηλότερη κορυφή της οροσειράς είναι το Όρος Σπέκ.

Το πάρκο χαρακτηρίστηκε Μνημείο Παγκόσμιας Κληρονομιάς από την UNESCO το 1994.

Δείτε επίσης

 Κατάλογος Μνημείων Παγκόσμιας Κληρονομιάς της UNESCO

Εξωτερικοί σύνδεσμοι
 To Εθνικό Πάρκο Όρους Ρουενζόρι στην επίσημη ιστοσελίδα της UNESCO
 Σελίδα για το Εθνικό Πάρκο του Όρους Ρουενζόρι 
 To Εθνικό Πάρκο του Όρους Ρουενζόρι στο traveluganda.co.ug 
 To Εθνικό Πάρκο Όρους Ρουενζόρι στο worldheritagesite.org

Μνημεία Παγκόσμιας Κληρονομιάς στην Ουγκάντα
Γεωγραφία της Ουγκάντας
Εθνικά πάρκα
Βασίλης Σκουλάς

Ο Βασίλης Σκουλάς (Ανώγεια Ρεθύμνου, 3 Φεβρουαρίου 1946) είναι Έλληνας τραγουδιστής και λυράρης.

Γεννήθηκε στα Ανώγεια Μυλοποτάμου Ρεθύμνου Κρήτης στις 3 Φεβρουαρίου του 1946. Η οικογένεια του έχει μεγάλη παράδοση στη μουσική και γενικότερα στις τέχνες. Ο παππούς του, ο Μιχάλης Σκουλάς, ήταν σπουδαίος λυράρης της εποχής του και ο πατέρας του Αλκιβιάδης Σκουλάς ή Γρυλιός γνωστός λαϊκός ζωγράφος των Ανωγείων.

Άρχισε να μαθαίνει λύρα σε ηλικία 7 ετών και στα 16 του χρόνια, κατάφερε να καθιερωθεί, ανάμεσα στους πρώτους λυράρηδες και τραγουδιστές της Κρήτης. Έχει παίξει και τραγουδήσει σε μια μεγάλη σειρά, από επιτυχημένες καλλιτεχνικές, κοινωνικές και πολιτιστικές εμφανίσεις, στην Αμερική, στον Καναδά, στην Αυστραλία και στη Γερμανία, όπου υπάρχουν Έλληνες και ιδίως Κρητικοί.

Καλλιτεχνικό Έργο 
Τον πρώτο του δίσκο ηχογράφησε το 1965,ο οποίος περιείχε κοντυλιές με τον Θανάση Σταυρακάκη και τον Νίκο Ξυλούρη, ακολούθησε ο πρώτος προσωπικός δίσκος 33 στροφών το 1969.

Ο Βασίλης Σκουλάς όμως έκανε τη σημαντικότερη δισκογραφική του δουλειά και άρχισε να συνεργάζεται με έντεχνους Έλληνες συνθέτες από το 1980, με το δίσκο "Σεργιάνισμα στην Κρήτη". Ακολούθησαν η "Κρητική ανθολογία", "Τα τραγούδια του σίδερου και του νερού" σε μουσική του Γιάννη Μαρκόπουλου, και πολλοί άλλοι.

Την περίοδο 1981-85 είχε πραγματοποιήσει μια σειρά, από εμφανίσεις στην Αθήνα στο θέατρο Παρκ, στο έργο "Καφενείον η Ελλάς" και στο θίασο του Γιάννη Βόγλη, στη θεατρική παράσταση του έργου του Νίκου Καζαντζάκη "Καπετάν Μιχάλης", στην Ελλάδα και στο εξωτερικό.

Η πορεία του Βασίλη Σκουλά θα αλλάξει όταν το 1995 συμμετείχε σε δύο τραγούδια στο μουσικό έργο "Αιολία" του Μιχάλη Νικολούδη, ερμηνείες οι οποίες τον έκαναν να στραφεί και στο έντεχνο Ελληνικό τραγούδι.

Το 2002 κυκλοφόρησε διπλός δίσκος με μερικές από τις πιο γνωστές επιτυχίες του και διασκευές σε διάφορα κλασσικά Κρητικά τραγούδια και χορούς.

Στις 23 Σεπτεμβρίου 2012 ο Βασίλης Σκουλάς έκανε μια επιτυχημένη εμφάνιση στο Ωδείο Ηρώδου Αττικού που λόγω της μεγάλης απήχησης του
κόσμου επαναλήφθηκε στις 29 Σεπτεμβρίου 2012.

Ο Βασίλης Σκουλάς διατηρεί μέχρι σήμερα, το ίδιο πάθος και μεράκι, να δημιουργεί και να διατηρεί το δικό του στέκι εμφανσεων, την πασίγνωστη ταβέρνα "Ντελίνα", στο χωριό του, τα Ανώγεια.

Ενδεικτική δισκογραφία

 Σεργιάνισμα στην Κρήτη (1980)
Κρητική ανθολογία (1981)
Folk Melodies and Dances from Crete (1981)
Τραγούδια του σίδερου και του νερού (1983)
Αναφορά στην Κρήτη (1989)
Του Βενιζέλου (1992)
Πότε θα πάω στο χωριό (1994)
Αναστορούμαι (1998)
Τα άγρια πουλιά (2000)
Η ρίζα της φωτιάς (2002)
Άνθη του χρόνου (2007)
Άσπρο μαντήλι ανέμιζε (2007)
Στο ξέσπασμα του Φεγγαριού (2009)

Παραπομπές 

Κρητικοί μουσικοί
Έλληνες λυράρηδες κρητικής λύρας
Τάκης Ταλιαδώρος

Ο Τάκης (Δημήτριος) Ταλιαδώρος (1925 - 25 Μαΐου 2011) ήταν Έλληνας διεθνής αθλητής της καλαθοσφαίρισης.

Βιογραφία 
Γεννήθηκε στη Θεσσαλονίκη. Απο το 1936 ήταν αθλητής της Χ.Α.Ν.Θ. και ασχολήθηκε με την κολύμβηση, ιστιοπλοΐα, μπάσκετ, στίβο, επιτραπέζια αντισφαίριση και βόλεϋ.

Διέπρεψε στο μπάσκετ ως αρχηγός της ΧΑΝΘ και της Μεικτής Θεσσαλονίκης και 31 φορές διεθνής με την εθνική Ελλάδος. Αγωνίστηκε σε όλη του καριέρα στη ΧΑΝΘ μέχρι το 1961 που σταμάτησε τον αθλητισμό. Αγωνιζόταν στη θέση του πάουερ φόργουορντ και υπήρξε ένας από τους κορυφαίους Έλληνες καλαθοσφαιριστές στη θέση αυτή.

Με την εθνική κατέκτησε το χάλκινο μετάλλιο στο Ευρωμπάσκετ του 1949 στην Αίγυπτο και ανακηρύχθηκε καλύτερος παίκτης της διοργάνωσης. Ήταν ο δεύτερος σκόρερ της Ελλάδας στη διοργάνωση με 55 πόντους σε 6 αγώνες (1ος ο Φαίδων Ματθαίου με 66).
Υπήρξε 31 φορές διεθνής και σημείωσε 145 πόντους (4,7 μ.ό.).

Αγωνίστηκε και με τη Μεικτή Ευρώπης το 1951. Με την ΧΑΝΘ συμμετείχε και στα τοπικά πρωταθλήματα 

Απεβίωσε στις 25 Μαΐου 2011, σε ηλικία 85 ετών.

Με την ΧΑΝΘ αγωνίστηκε και στα τοπικά πρωταθλήματα επιτραπέζιας αντισφαίρισης και κατακτώντας το ομαδικό τοπικό πρωτάθλημα το 1948, 1949 και το 19590.

Πηγές 
Χριστιανική Αδελφότητα Νέων Θεσσαλονίκης Η αθλητική ιστορία 1921-2006, Κέντρο ιστορίας Θεσσαλονίκης , 2006 ISBN 960-88595-7-3

Παραπομπές

Εξωτερικοί σύνδεσμοι 
 
ΣΕΓΑΣ
ΧΑΝΘ η πύλη του μπάσκετ στην Ελλάδα

Έλληνες καλαθοσφαιριστές
Καλαθοσφαιριστές Εθνικής Ελλάδας
Καλαθοσφαιριστές ΧΑΝΘ
Πάουερ φόργουορντ
Έλληνες αθλητές της επιτραπέζιας αντισφαίρισης
Καλαθοσφαιριστές στους Μεσογειακούς Αγώνες 1951
Καλαθοσφαιριστές στους Θερινούς Ολυμπιακούς Αγώνες 1952
Άγιος Διονύσιος ο εν Ολύμπω

Ο όσιος Διονύσιος ο εν Ολύμπος (έζησε το 16ο αιώνα) ήταν μοναχός, ο οποίος έζησε στην περιοχή του Ολύμπου, όπου βρίσκεται η Ιερά Μονή του. Είναι πολιούχος άγιος του Λιτοχώρου Πιερίας. Το όνομά του φέρει ο Σύλλογος Ιεροψαλτών του Νομού Πιερίας.

Πρώτα χρόνια 
Γεννήθηκε από φτωχούς αλλά ευσεβείς γονείς περίπου το 1500, στο χωριό Σκλάταινα Μουζακίου στην Καρδίτσα. Το χωριό του σήμερα ονομάζεται Δρακότρυπα. Από νωρίς έδωσε δείγματα της αφοσίωσής του στο Θεό και του ότι ήθελε να απαρνηθεί τα εγκόσμια.  Δε δίστασε μάλιστα να περιορίσει την τροφή του σε χαρούπια (ξυλοκέρατα) . Μετά το θάνατο των γονέων του, σε ηλικία περίπου 18 ετών, ακολούθησε στα Μετέωρα το γέροντα  Άνθιμο και εκάρη μοναχός στη Μονή Μεγάλου Μετεώρου με το όνομα Δανιήλ. Έγινε δόκιμος μοναχός, υποτακτικός του γέροντα Σάββα.

Η δράση του 

Στη συνέχεια πήγε στο Άγιο Όρος, όπου εκάρη μεγαλόσχημος μοναχός με το όνομα Διονύσιος. Χειροτονήθηκε ιερέας και έγινε μέλος της συνοδείας του Πρώτου του Αγίου Όρους Σεραφείμ. Ασκήτευσε κοντά στη Μονή Καρακάλλου. Έζησε με άσκηση, νηστεία και προσευχή, και κατάφερε να εκλεγεί ηγούμενος της Μονής Φιλοθέου. Εκεί, όμως, επειδή η Μονή ήταν βουλγαρική, συνάντησε μεγάλες αντιδράσεις και αναγκάστηκε να εγκαταλείψει τον Άθω και να πάει, γύρω στο 1524, στην περιοχή της Βεροίας, στη σκήτη του οσίου Αντωνίου του νέου, όπου έχτισε τη Μονή του Τιμίου Προδρόμου. 

Από ταπείνωση προτίμησε να αποφύγει την εκλογή του ως επισκόπου Βεροίας και έτσι έφυγε για μία ακόμη φορά προς την Πιερία και τη Θεσσαλία. Εγκαταστάθηκε σε δυσπρόσιτη περιοχή στον Όλυμπο, όπου ασκήτευσε μέσα σε σπηλιά, που σώζεται μέχρι σήμερα. Επειδή υπέστη διωγμούς σε εκείνον τον τόπο έφυγε προσωρινά για το Πήλιο, στη Ζαγορά όπου οικοδόμησε τη Μονή της Αγίας Τριάδας Σουρβίας. Αργότερα επέστρεψε στον Όλυμπο και γύρω στο 1542 οικοδόμησε τη Μονή της Αγίας Τριάδας για να βρίσκουν  εκεί καταφύγιο οι κλέφτες Αυτή η μονή  από τότε μέχρι σήμερα αποτελεί κέντρο πνευματικής ακτινοβολίας. Εκεί συγκεντρώθηκαν πολλοί μοναχοί εξαιτίας της φήμης του οσίου, ο οποίος δεν παρέλειπε να περιοδεύει στα γύρω χωριά για να κηρύττει το Χριστό και να υποστηρίζει τους υπόδουλους Έλληνες.

Εκδημία 
Ο Διονύσιος ο εν Ολύμπω απεβίωσε στις 23 Ιανουαρίου, ημερομηνία κατά την οποία εορτάζεται η μνήμη του. Δεν είναι γνωστή η ακριβής ημερομηνία κοιμήσεως του οσίου. Σίγουρα όμως πέθανε μετά το 1542, οπότε και ναοδομήθηκε η Αγία Τριάδα. Στη Δρακότρυπα η εορτή του πανηγυρίζεται επίσης την τελευταία Κυριακή του Ιουλίου. Λείψανά του φυλάσσονται στην Ιερά Μονή Αγίου Διονυσίου, στον Όλυμπο, ενώ η κάρα του κλάπηκε στις 12 Ιουλίου 1890 στη Νιγρίτα Σερρών, όπου είχε μεταφερθεί για προσκύνημα

Παραπομπές

Πηγές
Κωνσταντίνος Βακαλόπουλος, Ιστορία του βόρειου Ελληνισμού: Μακεδονία,εκδ.Αφοί Κυριακίδη, Θεσσαλονίκη, 1992

Διονυσιος Ολυμπω
Πόλιας Ματάνε

Ο σερ Πόλιας Ματάνε (Sir Paulias Nguna Matane, 21 Σεπτεμβρίου 1931 -12 Δεκεμβρίου 2021 ) ήταν ο Γενικός Κυβερνήτης στην Παπούα Νέα Γουινέα από το 2004 ως τις 13 Δεκεμβρίου 2010. Ίδρυσε το πρακτορείο ειδήσεων Ηνωμένο Πρακτορείο Ειδήσεων της Μελανησίας (United News Agency of Melanesia). Έχει συγγράψει συνολικά 44 βιβλία. Είναι παντρεμένος με τη Λαίδη Κανάντια.

Καριέρα 
Γεννήθηκε το 1931 και έγινε Γενικός Κυβερνήτης στις 29 Ιουνίου του 2004. Εξελέγη από το Κοινοβούλιο στις 27 Μαΐου 2004, με 50 ψήφους, ενώ ο αντίπαλός του, Σερ Πάτο Κακεράγια, έλαβε 46 ψήφους. Οι απόπειρες για εκλογή ενός Γενικού Κυβερνήτη είχαν αποτύχει τους προηγούμενους 6 μήνες εξαιτίας συνταγματικών κωλυμάτων. Μετά την εκλογή του Ματάνε, ο Κακαράγια αμφισβήτησε την εκλογή στο Ανώτατο Δικαστήριο, επιζητώντας να ακυρωθεί. Ο Ματάνε ορκίστηκε στις 29 Ιουνίου του 2004, παρά το γεγονός ότι η δικαστική προσφυγή κατά της εκλογής του ήταν σε εξέλιξη. Η επίσημη τοποθέτησή του στο αξίωμα του Γενικού Διοικητή έγινε από τη βασίλισσα Ελισάβετ Β΄ στις 13 Οκτωβρίου 2004. 
Στις 13 Δεκεμβρίου 2010 το Ανώτατο Δικαστήριο έκρινε ομόφωνα ότι ο επαναδιορισμός του Γενικού Κυβερνήτη  Ματάνε στο αξίωμά του ήταν αντισυνταγματικός εξαιτίας του ότι η ψηφοφορία δεν ήταν μυστική. Συνακόλουθα ο Ματάνε παραιτήθηκε και προσωρινά στο αξίωμά του ανέλαβε ο  Τζέφρι Νέιπ.  Απεβίωσε σε ηλικία 90 ετών στις 12  Δεκεμβρίου 2021

Παραπομπές 

Ματανε
Πάμισος Μεσσηνίας

Ο Πάμισος είναι το μεγαλύτερο ποτάμι του Νομού Μεσσηνίας με μήκος 44 χλμ και  με υδρολογική λεκάνη  568  τ.χλμ. Πηγάζει από τα βουνά της Άνω Μεσσηνίας (το όρος Λύκαιο) και από τις καρστικές πηγές Αγίου Φλώρου και Πηδήματος, που εκφορτίζουν το βόρειο Ταΰγετο.  Διατρέχει τη Μεσσηνία από Βορρά προς Νότο και εκβάλει στον Μεσσηνιακό Κόλπο ανάμεσα στα χωριαν Άρης Πλατύ &Μεσσήνη η πόλης της Καλαμάτας απέχει (9 Ολόκληρα χιλιόμετρα από την Κίτι του ποταμού ενώ ο Μεσσήνιος χρειάζομαι για νά πάω στην Κίτι του ποταμου και στων Αερολιμένα (5λεπτα) με τα πόδια Ο δε κάτοικος της Καλαμάτας χρειάζεται 1ωρα &45λεπτα
Επόμενος μπορεί η πόλης της Καλαμάτας να είναι η δεύτερη πρωτεύουσα του Νομού Μεσσηνίας
Χιλιομετρικά είναι λίγο μακριά από την Κίτι του ποταμού Παμίσου
Υς Πρώτη Πρωτεύουσα της Μεσσηνίας ήτο η Πόλης της Κυπαρισσίας
Παρακαλούμε να μάθετε λίγο Γεωγραφία &τη Ιστορία του Νομού της Μεσσηνίας

Ετυμολογία Ονόματος 
Υπάρχουν δύο εκδοχές για την προέλευση του ονόματός του. Η μία εκδοχή υποστηρίζει ότι η ονομασία "Πάμισος" προέρχεται από τις λέξεις "πᾶν" + "μίσος", λόγω της εχθρικής διάθεσης που χαρακτήριζε τις σχέσεις μεταξύ των Σπαρτιατών και των Μεσσηνίων. Ως σύνθετη λέξη, όμως, σύμφωνα με τα γραμματικά φαινόμενα, θα έπρεπε να γράφεται ως Πάμμισος. Επικρατέστερη, λοιπόν, εκδοχή είναι η δεύτερη, η οποία υποστηρίζει ότι το όνομα έχει προελληνική και αμετάφραστη προέλευση, όπως και συναντάται στη Θεσσαλία, και υιοθετήθηκε από τα ελληνικά φύλα που κατέβηκαν στη Μεσσηνία, τα οποία τελούσαν στις πηγές του, γιορτές (Σημερινή τοποθεσία, το Μεσσηνιακό χωριό, Άγιος Φλώρος) . Το όνομά του καταγράφεται, σύμφωνα με τη δεύτερη εκδοχή από την αρχαιότητα, και από τον Στράβωνα, αλλά και από τον Παυσανία, ο οποίος αναφέρει ότι λατρευόταν ως θεός.

"[...] ἐκ δὲ Μεσσήνης ὑπὸ τοῦ Παμίσου τὸ στόμα ὁδὸς μὲν σταδίων ἐστὶν ὀγδοήκοντα, ῥεῖ δὲ ὁ Πάμισος διά τε ἀρουμένης καὶ καθαρὸς καὶ ἀναπλεῖται ναυσὶν ἐκ θαλάσσης ἐπὶ δέκα που σταδίους: ἀναθέουσι δὲ ἐς αὐτὸν καὶ οἱ θαλάσσιοι τῶν ἰχθύων περὶ ὥραν μάλιστα τοῦ ἦρος."

(Παυσ., Μεσσηνιακά 34.1)

Εξωτερικοί σύνδεσμοι 

 Αναδημοσίευση από άρθρο με τίτλο ΠΑ Μ Ι Σ O Σ: Ο ΜΕΣΣΗΝΙΟΣ ΠΟΤΑΜΙΟΣ ΘΕΟΣ (Παυσ. Δ΄ 3,9 10) , Ελένη Κ. Φάσσου, εφημερίδα «ΒΑΛΥΡΑ», φύλλο 138 Νοεμβρίου 1995,

Αναφορές 

Ποταμοί της Μεσσηνίας
Γουίμπλεντον (τουρνουά)

Το τουρνουά του Γουίμπλεντον (αγγλικά: The Championships, Wimbledon), γνωστό και ως Γουίμπλεντον είναι το παλαιότερο πρωτάθλημα στην αντισφαίριση και το πιο γνωστό. Ξεκινάει στο τέλος Ιουνίου και ολοκληρώνεται ως τον Ιούλιο. Η διοργάνωση λαμβάνει χώρα στις εγκαταστάσεις  του All England Lawn Tennis and Croquet Club στο Γουίμπλεντον της Αγγλίας. Το τουρνουά αντισφαίρισης του Γουίμπλεντον αποτελεί ένα από τα 4 Γκραν Σλαμ. Πολυνίκης του τουρνουά στο απλό των ανδρών είναι ο Ρότζερ Φέντερερ με 8 κατακτήσεις και ακολουθούν με 7 ο Νόβακ Τζόκοβιτς, ο Πητ Σάμπρας και ο Γούιλιαμ Ρένσοου (παλιός τενίστας του 19ου αιώνα). 

Στο Γουίμπλετον του 2010, ο αγώνας του πρώτου γύρου στο απλό των ανδρών μεταξύ του Τζον Ίσνερ και του Νικολάς Μαχού είχε διαρκέσει 11 ώρες και 5 λεπτά  και είναι ο αγώνας τένις με την μεγαλύτερη διάρκεια στην καταγεγραμμένη ιστορία του αθλήματος.

Νικητές

Λίστες νικητών 
Λίστα νικητών του Απλού Ανδρών
Λίστα νικητριών του Απλού Γυναικών
Λίστα νικητών και νικητριών στα Διπλά Ανδρών και Γυναικών
Λίστα νικητών του Διπλού Μικτών Ζευγαριών

Ιδιαίτερες Παραδόσεις 
Είναι το μόνο τουρνουά της ATP το οποίο έχει θεσπίσει τον ιδιαίτερο κανόνα που απαιτεί από όλους τους τενίστες  να φορούν ολόλευκη εμφάνιση όταν προσέρχονται στο court και όταν αγωνίζονται.

Τρόπαια 

Στους νικητές της διοργάνωσης απονέμονται τρόπαια και χρηματικά έπαθλα. Στον νικητή του απλού ανδρών απονέμεται το ασημένιο κύπελλο που παρουσιάστηκε για πρώτη φορά το 1887 και φέρει την επιγραφή «All England Lawn Tennis Club Single Handed Championship of the World». Το αντίστοιχο τρόπαιο που απονέμεται στη νικήτρια του απλού γυναικών είναι ο ασημένιος δίσκος  Venus Rosewater Dish, που παρουσιάστηκε για πρώτη φορά το 1886. Στους νικητές των ζευγαριών απονέμονται επίσης ασημένια κύπελλα. Στους δευτεραθλητές κάθε κατηγορίας απονέμονται ασημένιοι δίσκοι.
 
Τα χρηματικά έπαθλα στους νικητές εισήχθησαν το 1968, όταν επιτράπηκε για πρώτη φορά η συμμετοχή επαγγελματιών στους αγώνες. Τα συνολικά χρηματικά κέρδη στους νικητές της διοργάνωσης ξεπερνούν σήμερα τα 20 εκατομμύρια λίρες. Το 2014 το συνολικό ποσό έφτασε τα 25 εκατομμύρια, σημειώνοντας αύξηση 10,8% από το ποσό της προηγούμενης χρονιάς (£22.560.000).

Στην απονομή των κυπέλλων του Γουίμπλετον παραδοσιακά εκπροσωπείται η Βρετανική Βασιλική Οικογένεια .Από το 1969 έως το 2021 τα τρόπαια στους νικητές απένειμε ο Πρίγκιπας Εδουάρδος, Δούκας του Κεντ, 1ος ξάδελφος της Βασίλισσας Ελισάβετ Β, ως πρόεδρος του All England Lawn Tennis Club.    Από το 2019 συμμετέχει στην απονομή η  Κάθριν, Πριγκίπισσα της Ουαλίας η οποία είναι πάτρονας της διοργάνωσης από το 2016.

Παραπομπές

Εξωτερικοί σύνδεσμοι
Νικάνορ Ντουάρτε Φρούτος

Ο Νικάνορ Ντουάρτε Φρούτος (Óscar Nicanor Duarte Frutos, 1956-) είναι πολιτικός από την Παραγουάη, πρόεδρος από τις 15 Αυγούστου του 2003 ως τις 15 Αυγούστου του 2008.

Βιογραφία και άνοδος στην προεδρία 
Γεννήθηκε στο Κορονέλ Οβιέδο στις 11 Οκτωβρίου 1956. Σπούδασε νομικά. Ανήκει στο κόμμα Κολοράδο και κέρδισε με 37,1% τις προεδρικές εκλογές στις 27 Απριλίου του 2003. Πριν αναμειχθεί στα πολιτικά ήταν δημοσιογράφος και αργότερα έγινε υπουργός Παιδείας. Είναι παντρεμένος με τη Μαρία Γκόρια Πενάγιο Σολαέντε και έχουν 6 παιδιά.

Παραίτηση 
Ο Ντουάρτε ανακοίνωσε την παραίτησή του από το αξίωμα του προέδρου, με σκοπό να καταλάβει την έδρα του γερουσιαστή την 1η Ιουλίου του  2008. Στις 23 Ιουνίου του 2008 υπέβαλε την παραίτησή του στον Πρόεδρο του Κογκρέσου.

Η Αντιπολίτευση αντέδρασε έντονα και όπως ήταν αναμενόμενο η απαιτούμενη πλειοψηφία για την έγκριση και την αποδοχή της παραίτησης δεν κατέστη δυνατή στην έκτακτη σύνοδο του Κογκρέσου στις 24 Ιουνίου του 2008.
Στις 26 Ιουνίου συνήλθε εκ νέου σε έκτακτη σύνοδο το Κογκρέσο, ωστόσο βουλευτές του κόμματος Κολοράδο κάλεσαν τον πρόεδρο της Γερουσίας να αναστείλει τη σύνοδο, όπως και έγινε. Αυτό έγινε εξαιτίας ανησυχίας των βουλευτών ότι δε θα συμπληρωνόταν ο απαιτούμενος αριθμός ψήφων για τη σύνοδο ξανά.. Η αποχώρηση του Ντουάρτε από την προεδρία έγινε επίσημα στις 15 Αυγούστου του 2008. Τον διαδέχθηκε ο αριστερός Φερνάντο Λούγο.

Παραπομπές 

Ντουαρτε
Ντέιβιντ Κόπερφιλντ (ταχυδακτυλουργός)

Ο Ντέιβιντ Κόπερφιλντ (αγγλικά: David Copperfield, πραγματικό όνομα: David Seth Kotkin, 16 Σεπτεμβρίου 1956) είναι Αμερικανός ταχυδακτυλουργός. Έχει χαρακτηριστεί από το Forbes ως ο πλέον εμπορικά επιτυχημένος μάγος στην ιστορία.

Οι τηλεοπτικές παραγωγές του Κόπερφιλντ έχουν κερδίσει 21 βραβεία Emmy σε σύνολο 38 υποψηφιοτήτων. Ευρύτερα γνωστός για το συνδυασμό της αφήγησης και της ψευδαίσθησης. Ο Κόπερφιλντ έχει κερδίσει 11 Guinness World Records,  ένα αστέρι στο Hollywood Walk of Fame,  και τον τίτλο του ιππότη από τη γαλλική κυβέρνηση, Έχει ονομαστεί ως ένας Ζωντανός Θρύλος από τη Βιβλιοθήκη του Κογκρέσου των ΗΠΑ.

Ο Κόπερφιλντ έχει μέχρι στιγμής πουλήσει 40 εκατομμύρια εισιτήρια με κέρδος πάνω από 4 δισ. δολαρίων, το οποίο είναι περισσότερο από κάθε άλλο σόλο καλλιτέχνη στην ιστορία.

Παραπομπές

Εξωτερικοί σύνδεσμοι 

 Επίσημη ιστοσελίδα
 
5 διασημότερα κόλπα του Κόπερφιλντ

Αμερικανοί άνδρες ηθοποιοί κινηματογράφου
Ρωμαϊκή σύγκλητος

Η Ρωμαϊκή Σύγκλητος (λατινικά: Senatus Romanus) ήταν πολιτικό όργανο στην αρχαία Ρώμη. Ήταν ένα από τα πιο ισχυρά όργανα στη ρωμαϊκή ιστορία και ιδρύθηκε κατά τις πρώτες ημέρες της πόλης (παραδοσιακά ιδρύθηκε το 753 π.Χ.). Διασώθηκε από την ανατροπή του Ρωμαϊκού Βασιλείου το 509 π.Χ., την πτώση της Ρωμαϊκής Δημοκρατίας τον 1ο αιώνα π.Χ., τη διαίρεση της Ρωμαϊκής Αυτοκρατορίας το 395 μ.Χ., την πτώση της Δυτικής Ρωμαϊκής Αυτοκρατορίας το 476 και την κυριαρχία των βαρβάρων στη Ρώμη κατά τον 5ο, 6ο και 7ο αιώνα.

Κατά τη διάρκεια των ημερών του βασιλείου, ήταν κάτι περισσότερο από ένα συμβουλευτικό συμβούλιο στο βασιλιά. Κατά τα πρώτα χρόνια της Δημοκρατίας, η Σύγκλητος ήταν πολιτικά αδύναμη ενώ οι εκτελεστικοί άρχοντες ήταν αρκετά ισχυροί. Δεδομένου ότι η μετάβαση από τη μοναρχία στη συνταγματική κυβέρνηση ήταν πιθανότατα σταδιακή, χρειάστηκαν πολλές γενιές πριν η Σύγκλητος ήταν σε θέση να επιβληθεί επί των εκτελεστικών αρχόντων.

Λέγεται ότι η πρώτη Σύγκλητος ιδρύθηκε από τον ίδιο το Ρωμύλο στη Ρώμη.

Εικόνες

Παραπομπές 

Σ
Σύγκλητος
Ελληνικό Εθνικό Σοσιαλιστικό Κόμμα

Το Ελληνικό Εθνικό Σοσιαλιστικό Κόμμα ήταν ένα ναζιστικό πολιτικό κόμμα που ιδρύθηκε στην Ελλάδα τον Δεκέμβριο του 1932 από τον πρώην υπουργό Γεώργιο Μερκούρη.

Το Κόμμα ήταν αυτό που διακρίθηκε περισσότερο για την ισχυρή του υποστήριξη προς τον Αδόλφο Χίτλερ και την επιδίωξη του να αντιγράψει το Εθνικοσοσιαλιστικό Γερμανικό Εργατικό Κόμμα στους οργανωτικούς και του πολιτικούς όρους. Το ελληνικό κόμμα, εντούτοις, απέτυχε να γίνει κάτι παραπάνω από ένα μειοψηφικό κίνημα και δεν συνεργάστηκε με το καθεστώς του Ιωάννη Μεταξά, αν και πολλοί από τους οπαδούς του συμφιλιώθηκαν με τη νέα κυβέρνηση. Μετά το τέλος του Β΄ Παγκόσμιου Πολέμου και την απελευθέρωση της Ελλάδας, το κόμμα διαλύθηκε οριστικά.

Υποσημειώσεις

Βλέπε επίσης
 Αδόλφος Χίτλερ

Καταργημένα πολιτικά κόμματα στην Ελλάδα
Εθνικιστικά κόμματα στην Ελλάδα
Αντισημιτισμός στην Ελλάδα
Φασισμός στην Ελλάδα
Γιαρόσουαφ Κατσίνσκι

Ο Γιαρόσουαφ Αλεξάντερ Κατσίνσκι (πολωνικά: Jarosław Aleksander Kaczyński, 18 Ιουνίου 1949) είναι Πολωνός πολιτικός. Ήταν πρωθυπουργός της χώρας για δεκαπέντε μήνες την περίοδο 2006-2007.

Καριέρα 
Γεννήθηκε στις 18 Ιουνίου 1949 στην Βαρσοβία της Πολωνίας. Με το δίδυμο αδερφό του, Λεχ Κατσίνσκι, το 1962 ήταν ηθοποιοί και έπαιξαν, παιδιά ακόμα, στην ταινία «Οι δύο Κλέφτες του Φεγγαριού».

Μαζί με το αδερφό του ηγήθηκαν του κόμματος Prawo i Sprawiedliwość (Νόμος και Δίκαιο). Διορίστηκε Πρωθυπουργός από τον αδερφό του, στις 10 Ιουλίου 2006 και ανέλαβε επίσημα καθήκοντα τέσσερις ημέρες μετά.

Στις 21 Οκτωβρίου 2007 το κόμμα του ηττήθηκε στις εκλογές από τον Ντόναλντ Τουσκ. Ο Γιαρόσουαφ Κατσίνσκι δήλωσε ότι θα παραιτηθεί στη διάρκεια της πρώτης συνόδου του νέου Κοινοβουλίου στις 5 Νοεμβρίου 2007, όπως και έγινε. Ο Τουσκ τον διαδέχθηκε στην πρωθυπουργία στις 9 Νοεμβρίου του ιδίου χρόνου.

Το 2010, έπειτα από τον τραγικό θάνατο του αδερφού του σε αεροπορικό δυστύχημα, ο Γιαροσλάβ διεκδίκησε την προεδρία και ήρθε δεύτερος στον πρώτο γύρο στις 20 Ιουνίου 2010 με 36,4% των ψήφων έναντι 41,5% για τον Μπρονίσλαφ Κομορόφσκι, ο οποίος τελικά επικράτησε στον δεύτερο γύρο, στις 4 Ιουλίου, με 53% των ψήφων. Ο Κατσίνσκι στον δεύτερο γύρο έλαβε ποσοστό 46,9% των ψήφων.

Παραπομπές

Εξωτερικοί σύνδεσμοι 
 Επίσημος ιστότοπος

Πολωνοί πολιτικοί
Πολωνοί ηθοποιοί
Πρωθυπουργοί της Πολωνίας
Πολωνοί αντικομμουνιστές
Πολωνοί αντιφρονούντες
Πανομοιότυποι δίδυμοι
Απόφοιτοι του Πανεπιστημίου της Βαρσοβίας
Ακτιβιστές της Αλληλεγγύης (πολωνικό συνδικάτο)
Πολιτικοί του Νόμος και Δικαιοσύνη
Πολωνοί Ρωμαιοκαθολικοί
Μέλη του Σέιμ της Πολωνίας (1991-1993)
Μέλη του Σέιμ της Πολωνίας (1997-2001)
Μέλη του Σέιμ της Πολωνίας (2001-2005)
Μέλη του Σέιμ της Πολωνίας (2005-2007)
Μέλη του Σέιμ της Πολωνίας (2007-2011)
Μέλη του Σέιμ της Πολωνίας (2011-2015)
Μέλη του Σέιμ της Πολωνίας (2015-2019)
Μέλη του Σέιμ της Πολωνίας (2019-2023)
Σθένελος του Ανδρόγεω

Στην ελληνική μυθολογία ένας Σθένελος ήταν γιος του Ανδρόγεω, και επομένως εγγονός του Μίνωα. Ταξιδεύοντας ο Ηρακλής για να επιτελέσει έναν από τους 12 άθλους του, και συγκεκριμένα να φέρει τη ζώνη της Ιππολύτης, πέρασε από την Πάρο. Εκεί, δύο σύντροφοί του σκοτώθηκαν από τους 4 γιούς του Μίνωα. Τότε ο Ηρακλής πήρε ως ομήρους τον Σθένελο και τον αδελφό του Αλκαίο. Στην επιστροφή του, ο Ηρακλής κυρίευσε τη Θάσο, έδιωξε από εκεί τους Θράκες και έδωσε τη νήσο στον Σθένελο και τον Αλκαίο.

Πηγές 
 Emmy Patsi-Garin: Επίτομο λεξικό Ελληνικής Μυθολογίας, εκδ. οίκος «Χάρη Πάτση», Αθήνα 1969

Σθενελος
Σθένελος του Περσέως

Στην ελληνική μυθολογία ένας Σθένελος ήταν γιος του Περσέως και της Ανδρομέδας. Ως σύζυγός του αναφέρεται είτε η Νικίππη, είτε η Αμφιβία (ή Αντιβία), αμφότερες θυγατέρες του Πέλοπα. Παιδιά του Σθενέλου ήταν η Αλκυόνη ή Αλκινόη, η Μέδουσα, ο Ευρυσθέας και ο Ίφιτος ή Ίφις ή Ίφιος. Ο Σθένελος βασίλευσε στην πόλη που είχε ιδρύσει ο πατέρας του, τις Μυκήνες.

Πηγή
 Emmy Patsi-Garin: Επίτομο λεξικό Ελληνικής Μυθολογίας, εκδ. οίκος «Χάρη Πάτση», Αθήνα 1969

Βασιλείς των Μυκηνών
Αγάπες

Αγάπες ονομάζονταν οι κοινές εστιάσεις οι οποίες τελούνταν στις Χριστιανικές κοινότητες από τον πρώτο αιώνα. Οι αγάπες αρχικά τελούνταν μαζί με τη Θεία Ευχαριστία, ενώ από τον 2ο αιώνα αποχωρίστηκαν από το ευχαριστιακό γεγονός, λόγω καταχρήσεων που παρατηρήθηκαν. Παρότι οι αγάπες αποχωρίστηκαν από την Θεία Ευχαριστία διατήρησαν κάποια εξωτερικά στοιχεία, όπως την «κλάση» του άρτου ή την «ευλογία» του ποτηρίου. Κάθε μέρα μαζεύονταν στον Ναό των Ιεροσολύμων για να ακούσουν το κήρυγμα των Αποστόλων και για να προσευχηθούν.Κάθε βράδυ μαζεύονταν σε σπίτια,έτρωγαν με απλότητα το δείπνο τους(Αγάπες)και τελούσαν την Θεία Ευχαριστεία.

Το τυπικό των αγαπών
Τελούνταν κατά την εσπερινή σύναξη της Κυριακής ή και άλλες ημέρες τις οποίες η κοινότητα αποφάσιζε. Τελείτο αρχικά σε οικίες κυρίως κληρικών, ενώ με το πέρασμα των ετών πραγματοποιούνταν και σε ναούς. Ο Τερτυλλιανός στα συγγράματά του εξυμνούσε τις αγάπες οι οποίες «τόνωναν την ευσέβεια των πιστών και ενίσχυαν του φτωχούς». Η συνεστίαση άρχιζε με κοινή προσευχή, ενώ η παρουσία εδεσμάτων ήταν περιορισμένη αφού υπήρχε έντονη η αίσθηση της παρουσίας του Θεού. Προ της λήξεως της εστίασης ο κάθε πιστός απήγγειλε κάποιο ύμνο από την Αγία Γραφή ή δικής του σύνθεσης. Ο εκφυλισμός των αγαπών κατά τον 2ο αιώνα αρχίζει να διαφαίνεται στη γραμματεία του Κλήμη Αλεξανδρέα ο οποίος αναφέρει ότι είχαν κατέλθει σε «δειπνάρια τίνα κνίσσης και ζωμών αποπνέοντα...την αγάπην την ηγιασμένην καθιδρίοις και ζωμού ρύσει καθυβρίζοντα». Εν τέλει οι αγάπες συνδέθηκαν με την οργανωμένη μέριμνα της κοινότητας υπέρ των πτωχών, και συνδέθηκε με τον καιρό  με φιλανθρωπικό έργο, χάνοντας όμως την αυστηρή πνευματική βάση με αποτέλεσμα με το πέρασμα των ετών να καταργηθούν. Τελικά η σύνοδος της Λαοδικείας το 397 μ.Χ. απαγόρευσε τις αγάπες. Σήμερα «αγάπη» αποκαλεί η Ορθόδοξη Εκκλησία τον Μέγα Εσπερινό της ημέρας του Πάσχα.

Υποσημειώσεις

Βιβλιογραφία
 «Εκκλησιαστική Ιστορία» - Βλασίου Φειδά, Εκδόσεις Διήγηση, Αθήνα, 2002

Χριστιανική ορολογία
Ιστορία του Χριστιανισμού
Φιλοσοφία της αγάπης
Σοφία Μίλος

Η Σοφία Μίλος (Sofia Milos, Ελβετία, 27 Σεπτεμβρίου 1969) είναι Ελβετίδα ηθοποιός. Ο πατέρας της είναι Ιταλός και η μητέρα της Ελληνίδα. Μιλά αγγλικά, γερμανικά, γαλλικά, ιταλικά, ισπανικά και ελληνικά. Είναι σαϊεντολόγος και υποστηρίζει τη θρησκεία της πολύ δυναμικά συμμετέχοντας σε διάφορες σχετικές με αυτήν εκδηλώσεις και διατηρώντας φιλικές σχέσεις με άλλους διάσημους υποστηρικτές της όπως ο Τζον Τραβόλτα και ο Τομ Κρουζ.

Στην ηλικία δεκατεσσάρων ετών οι γονείς της την έστειλαν σε τοπικά καλλιστεία, όπου η Σοφία κέρδισε τον πρώτο τίτλο. Το γεγονός αυτό την οδήγησε σε μία σύντομη καριέρα στο μόντελινγκ και αργότερα στην ηθοποιία. Η Σοφία έχει πρωταγωνιστήσει σε πολλά αξιόλογα σήριαλ της αμερικάνικης τηλεόρασης μεταξύ των οποίων και τα CSI:Miami, Οι Σοπράνος και Τα Φιλαράκια.

Επιλεγμένη φιλμογραφία 
* Desire
 CSI: Miami
 Caroline in the City
 The Secret Lives Of Men
 Η Αδελφότητα του Τρόμου (The Order)
 Passionada
 Curb Your Enthusiasm
 Στην Εντατική (ER)
 The Ladies Man
 Thieves
 Οι Σοπράνος
 Mad About You
 Τα Φιλαράκια
 
Ελβετοί ηθοποιοί
Ιταλίδες ηθοποιοί κινηματογράφου
Ιταλίδες ηθοποιοί τηλεόρασης
Ελβετοί ελληνικής καταγωγής
Ένωση Λαϊκής Δημοκρατίας

Η Ένωση Λαϊκής Δημοκρατίας ήταν ελληνικό πολιτικό κόμμα της αριστεράς, που ιδρύθηκε το 1941. Ιδρυτής και πρόεδρος του κόμματος ήταν ο Αλέξανδρος Σβώλος.

Το 1953 συγχωνεύθηκε με το Δημοκρατικό Κόμμα, στο Δημοκρατικό Κόμμα Εργαζόμενου Λαού.

Ιστορικό
Το Σοσιαλιστικό Κόμμα-Ένωση Λαϊκής Δημοκρατίας ιδρύθηκε ως Ένωση Λαϊκής Δημοκρατίας το 1941, κατά τη διάρκεια της ναζιστικής κατοχής, και συμμετείχε στην ομάδα των πολιτικών κομμάτων που συγκρότησαν το Εθνικό Απελευθερωτικό Μέτωπο. Πρόεδρος του κόμματος διατέλεσε ο καθηγητής Αλέξανδρος Σβώλος και γενικός γραμματέας ο Ηλίας Τσιριμώκος. Μετά την κατοχή μετονομάστηκε σε Σοσιαλιστικό Κόμμα-Ένωση Λαϊκής Δημοκρατίας. Το κόμμα συμμετείχε στην κυβέρνηση Εθνικής Ενότητας υπό τον Γεώργιο Παπανδρέου, με τον Αλέξανδρο Σβώλο ως υπουργό Οικονομικών και Εφοδιασμού και τον Ηλία Τσιριμώκο ως υπουργό Εθνικής Οικονομίας, από την οποία ωστόσο παραιτήθηκαν μαζί με τους υπόλοιπους υπουργούς που προέρχονταν από το Ε.Α.Μ..

Ενόψει των εκλογών του 1946 η Κεντρική Επιτροπή του Κόμματος αποφάσισε να απέχει, από τη στιγμή του η κυβέρνηση Σοφούλη δε δέχτηκε δίμηνη αναβολή των εκλογών. Τη στάση αυτή ακολούθησαν και τα άλλα κόμματα της αριστεράς.

Το 1950 δημοσιεύτηκε το πρόγραμμα του κόμματος. Στις εκλογές του ίδιου χρόνου συμμετείχε στο συνασπισμό της Δημοκρατικής Παρατάξεως εκλέγοντας οκτώ από τους συνολικά 18 βουλευτές του συνδυασμού. Αντίθετα, στις εκλογές του 1951 δεν κατάφερε να εκπροσωπηθεί στη Βουλή των Ελλήνων, αφού έλαβε 0,23% και δεν εξέλεξε βουλευτές. Στις εκλογές του 1952 συνεργάστηκε εκλογικά με την Ε.Π.Ε.Κ. και το Κόμμα Φιλελευθέρων.

Το Σεπτέμβριο του 1953 το κόμμα συγχωνεύθηκε με το Δημοκρατικό Κόμμα, για την ίδρυση του Δημοκρατικού Κόμματος Εργαζόμενου Λαού (Δ.Κ.Ε.Λ.).

Αποτελέσματα εκλογών

Βουλή των Ελλήνων

Βιβλιογραφία
 «Κόμματα και Βουλευτικές Εκλογές στην Ελλάδα 1946-1964», Ηλία Νικολόπουλου, Εθνικό Κέντρο Κοινωνικών Ερευνών, Αθήνα 2000 σελ. 162 και 395.
 «Το πρόγραμμα του Σοσιαλιστικού Κόμματος ΕΛΔ», http://repository.edik-archives.gr/content/documentfiles/1/00123/019_ocr.pdf

Παραπομπές

Καταργημένα σοσιαλδημοκρατικά κόμματα στην Ελλάδα
Τζος ΜακΝτάουελ

Ο Τζος ΜακΝτάουελ (αγγλ.: Josh McDowell, γενν.: 1939) είναι ένας διεθνούς φήμης Αμερικανός ομιλητής, συγγραφέας, ευαγγελιστής και περιοδεύων αντιπρόσωπος της Campus Crusade for Christ. Θεωρείται ένας από τους καλύτερους απολογητές του Χριστιανισμού.

Ο Τζος ΜακΝτάουελ είναι απόφοιτος του Kellogg College, του Wheaton College και του Talbot Theological Seminary, ενώ είναι επίτιμος διδάκτορας σε τρία πανεπιστήμια. Κινείτε μέσα στον Ευαγγελικό θεολογικό χώρο, έχοντας γράψει γύρω στα 77 βιβλία. Τα βιβλία του έχουν βρει ανταπόκριση σε όλο το φάσμα του Χριστιανισμού. Τα τελευταία 20 χρόνια έχει κάνει ομιλίες σε 650 πανεπιστήμια και τον έχουν παρακολουθήσει περισσότερα από 7 εκατομμύρια. Στις 14-15 Απριλίου 2008 παρέθεσε ένα διήμερο σεμινάριο στην Αθήνα.

Ο ΜακΝτάουελ με τη σύζυγό του Ντότι (Dottie) έχουν τέσσερα παιδιά και ζουν στο Τέξας των Ηνωμένων Πολιτειών.

{{Απόσπασμα|Ο Χριστιανισμός δεν είναι κάτι που μπορεί να σου επιβάλει κάποιος ή να σε αναγκάσει να καταπιείς. Εσύ έχεις τη ζωή σου να ζήσεις και γώ τη δική μου. Το μόνο που μπορώ να κάνω είναι να σου πω τι έχω μάθει και τι έχω ζήσει. Μετά από αυτό, το τι θα κάνεις με το Χριστό είναι δική σου υπόθεση.|Τζος ΜακΝτάουελ|Ζητώ Αποδείξεις, σελ. 31'}}

Κάποια από τα βιβλία του, που κυκλοφορούν και στα ελληνικά είναι τα:Ζητώ ΑποδείξειςΤο Σωστό απ' το ΛάθοςΆχρηστο το μυαλό στην πίστη;Ιησούς, απλά ένας μαραγκός;Το Μυστικό της ΑγάπηςΝα Γιατί Η Αληθινή Αγάπη ΠεριμένειΕφηβικές ΑνησυχίεςΑποκρυφισμός''

Αμερικανοί συγγραφείς
Θρησκευτικά πρόσωπα και προσωπικότητες
Λίμνη Δόξα

Η Λίμνη δόξα είναι μία τεχνητή λίμνη σε υψόμετρο 900 μέτρων, η οποία βρίσκεται στην   περιοχή Φενεού Κορινθίας,  στις υπώρειες του όρους Πεντέλεια (Ντουρντουβάνας) και Αροανίων (Χελμού) πλησίον  των οικισμών Αρχαίας Φενεού  (Καλύβια) και Πανοράματος (Φονιά) και σε μικρή απόσταση από τη Μονή Αγίου Γεωργίου, απέχει δε οδικώς από τη Γκούρα  8 με 10 χιλιόμετρα .Η κατασκευή του φράγματος ολοκληρώθηκε στα τέλη της δεκαετίας του 1990 και  η λίμνη σχηματίζεται από τα νερά που ρέουν από τα παραπάνω βουνά.  Το όνομα  Δόξα το πήρε από το μικρό ποτάμι  που  ξεκινούσε απο την περοχή  και κατέληγε σε καταβόθρες κοντά στο όρος Σαιτά, στα Νότια του οροπεδίου του Φενεού.  Αλλά και η ίδια περιοχή ήταν γνωστή ως "Στού Δόξα"  Το ποτάμι  και η περιοχή το όνομα Δόξα πρέπει να το έχει πάρει   από κάποιο οικισμό με το ίδιο όνομα που υπήρχε στην περιοχή. Υπάρχει τοποθεσία "Απάνου Δόξα", πράγμα που σημαίνει ότι υπήρχε  και κάτω Δόξα ή απλώς Δόξα. Στην απογραφή που έκαναν οι Ενετοί   το 1700 { Β.Παναγιωτόπουλος Οικισμοί και πληθυσμός Πελοποννήσου 13ος-18ος αιώνας) αναφέρονται δύο οικισμοί με το όνομα Δόξια και Δόξα (DOJIA  και DOJA)   Έτσι το όνομα Δόξα ίσως να έχει σχέση με τον Αλβανό οπλαρχηγό Δοξία ή Δόξα που αντιστάθηκε  και πολέμησε τον Μωάμεθ  Β' το 1458 όταν αυτός κατέλαβε και κατέστρεψε  την Μεσαιωνική Ταρσό, δέκα περίπου χιλιόμετρα Βόρεια της  τεχνητής λίμνης (W.Miller H  Φραγκοκρατία στην Ελλάδα σελ. 500). 

Στην αρχαιότητα το ποτάμι αυτό ονομαζόταν Αροάνιος, αναφέρεται δε και ως Ανίας. Σκοπός της κατασκευής του φράγματος ήταν η άρδευση του οροπεδίου του Φενεού, έργο όμως που δεν έχει  καν αρχίσει.

Στην περιοχή της λίμνης υπήρχε παλιά   η Μονή του Αγίου Γεωργίου  η οποία προς το τέλος του 17ου αιώνα μεταφέρθηκε  βορειοδυτικά και ψηλότερα στη σημερινή της θέση. Διατηρήθηκε όμως το εκκλησάκι του μοναστηριού αυτού, που ήταν γνωστό  ως παλιομονάστηρο και σήμερα, μετά την κατασκευή του φράγματος, έχει πάρει το όνομα του Αγίου Φανουρίου. Το εκκλησάκι αυτό βρίσκεται Νότια στην άκρη της Λίμνης και επικοινωνεί με τη στεριά με στενή εδαφική λωρίδα.

Η περιοχή της Λίμνης  που έχει κηρυχθεί ως περιοχή ΝATURA είναι ιδιαίτερου  φυσικού κάλλους  και δέχεται πολλούς επισκέπτες.  

Η παραπάνω λίμνη δεν έχει καμμία σχέση  με την  λίμνη του Φενεού που   σήμερα σχηματίζεται  στα Νότια του οροπεδίου του Φενεού, μόνο τον χειμώνα και σε περιόδους πολλών βροχοπτώσεων και η οποία  από τα μυθικά χρόνια μέχρι το τέλος του 19ου αιώνα  κατέκλυζε περιοδικά   μεγάλο τμήμα του οροπεδίου. Τα νερά της λίμνης αυτής, από καταβόθρες στα Νότια του οροπεδίου, βγαίνουν στον Λάδωνα. Τέλος αναφέρεται σε  διάφορα κείμενα (ξένων περιηγητών και άλλων) ως λίμνη του Φονιά. (παραφθορά της λέξης Φενεός)

Φωτοθήκη

Γεωγραφικοί σχηματισμοί της Κορινθίας
Δόξα
Δόξα
Αλεχάντρο Σανθ

Ο Alejandro Sanz (Alejandro Sánchez Pizarro, 18 Δεκεμβρίου 1968) είναι Ισπανός τραγουδιστής και στιχουργός. Γεννήθηκε στη Μαδρίτη, πρωτεύουσα της Ισπανίας. Είναι ο δεύτερος γιος της María Pizarro Medina από την Alcalá de los Gazules και του Jesús Sánchez Madero από το Algeciras.

Διεθνώς έγινε γνωστός από την συνεργασία του με την Σακίρα στο hit single της "La Tortura" το 2005.

Παραπομπές

Εξωτερικοί σύνδεσμοι
 

Ισπανοί τραγουδιστές
Νικητές World Music Awards
Βραβευμένοι με Γκράμι
Οι Δρόμοι της Φωτιάς

Οι Δρόμοι της Φωτιάς (αγγλ. Chariots of Fire), είναι μία κινηματογραφική ταινία βρετανικής παραγωγής του 1981, διάρκειας 123 λεπτών σε σκηνοθεσία Χιου Χάντσον. Αναφέρεται στην αληθινή ιστορία δύο Βρετανών ερασιτεχνών δρομέων οι οποίοι, καθένας για δικούς του λόγους, έβαλαν στόχο να κερδίσουν το χρυσό μετάλλιο στους Ολυμπιακούς Αγώνες του 1924 στο Παρίσι, που πραγματοποιήθηκαν στο στάδιο Κολόμπ.

Υπόθεση 
Η ταινία είναι βασισμένη στην αληθινή ιστορία δύο Βρετανών ερασιτεχνών δρομέων  που έχουν βάλει στόχο, να κερδίσουν το χρυσό μετάλλιο στους Ολυμπιακούς Αγώνες του 1924 στο Παρίσι στο τρέξιμο 100 μέτρων και που το κατάφεραν. Πρόκειται για τον Χάρολντ Έιμπραχαμς ο οποίος είναι εβραϊκής καταγωγής και βιώνει τον κρυφό ρατσισμό των Άγγλων,επιθυμεί την συμμετοχή του στους Αγώνες προκειμένου να πάρει το αίμα του πίσω, και τον Έρικ Λίντελ, θεολόγο ο οποίος είναι από τη φύση του γρήγορος και θέλει να τιμήσει το Θεό για το χάρισμα που κατέχει.

Βράβευση 
Τιμήθηκε με τέσσερα Όσκαρ: Καλύτερης ταινίας, σεναρίου, κοστουμιών και μουσικής για το πασίγνωστο θέμα του Βαγγέλη Παπαθανασίου (Vangelis).

Τόποι γυρισμάτων 
Αυθεντικοί χώροι στην Αγγλία και τη Σκωτία

Διανομή 
 Μπεν Κρος - Χάρολντ Έιμπραχαμς
 Ίαν Τσάρλεσον - Έρικ Λίντελ
 Ναίτζελ Χάβερς - Λόρδος Άντριου Λίντσεη
 Τσέρυλ Κάμπελ - Τζένυ Λίντελ
 Ίαν Χολμ - Σαμ Μουσαμπίνι

Βρετανικές ταινίες
Όσκαρ Καλύτερης Ταινίας
Ταινίες του 1981
Ταινίες που κέρδισαν Όσκαρ Καλύτερης Πρωτότυπης Μουσικής
Βρετανικές βιογραφικές ταινίες
Αγγλόφωνες ταινίες
Ταινίες παραγωγής The Ladd Company
Βρετανικές αθλητικές ταινίες
Ταινίες που κέρδισαν Όσκαρ Καλύτερης Ενδυματολογίας
Ταινίες τοποθετημένες στη Γαλλία
Ταινίες με μουσική σύνθεση Βαγγέλη Παπαθανασίου
Ταινίες των οποίων ο σεναριογράφος κέρδισε Όσκαρ Καλύτερου Πρωτότυπου Σεναρίου
Κράτα το Σώου Μαϊμού

Το άλμπουμ Κράτα Το Σώου Μαϊμού ηχογραφήθηκε ζωντανά στο ρόδον στις 25, 26, 27 και 28 Φεβρουαρίου του 1994. Είναι ο 5ος κατά σειρά δίσκος του συγκροτήματος Τρύπες. Περιέχει 16 τραγούδια σε ζωντανές εκτελέσεις από τους 3 πρώτους δίσκους (ενώ είχε κυκλοφορήσει ο δίσκος Εννιά Πληρωμένα Τραγούδια, το Κράτα το Σώου Μαϊμού δεν περιέχει κανένα τραγούδι του), και 5 ακουστικές επανεκτελέσεις πιο παλιών τραγουδιών από τον 1ο και τον 2ο δίσκο (τα κομμάτια 17 - 21). Επίσης περιέχει το τραγούδι Ασφάλεια το οποίο δεν έχει κυκλοφορήσει σε κανέναν άλλο δίσκο.

Κομμάτια 
Εδώ
Παράξενη Πόλη
Βραδυνή Πλάνη
Αμνησία
Πρώτη φορά
Ασφάλεια
Για την Πατρίδα
Πάρτυ στον 13ο Όροφο
Η Δικιά σου Κοντινή Αμερική
Χωρίς Εμένα
Ταξιδιάρα Ψυχή
Ερωτευμένοι Σχιζοφρενείς
Δως μου Λίγη Ακόμη Αγάπη
Έκτη Αυγούστου
Τα Κανονικά Παιδιά
Θλιμμένοι στη Γιορτή μας
Βραδυνή Πλάνη
Η Δικιά σου Κοντινή Αμερική
Ερωτευμένοι Σχιζοφρενείς
Ταξιδιάρα Ψυχή
Παράξενη Πόλη

Τρύπες (δισκογραφία)